Bergene Holm

Bergene Holm AS er en industribedrift med hovedkontor i Larvik. Bedriften er leverandør av trelast til byggevarehandel og storkunder/mellomleverandører i inn- og utland. 

Virksomhet består i foredling av tømmer til skurlast og videreforedling som høvling, impregnering, fingerskjøting og overflatebehandling. Markedet er hovedsakelig i Norge, men selskapet eksporterer også trelastvarer til Danmark, Tyskland og andre europeiske land. Råvarene hentes fra norsk skog og importeres fra Sverige. Varene forhandles gjennom byggevarekjedene i Norge. 

Hovedkontoret og to produksjonsavdelinger ligger i Larvik kommune, mens drift for øvrig skjer ved avdelinger i kommunene Åmli, Seljord, Lardal, Grue, Kongsvinger og Sør-Odal.
Bedriften har om lag 400 ansatte fordelt på avdelinger på Østlandet, Sørlandet og i Nordland. 

Eierandelen er fordelt mellom Bergene Holm-familien (54 prosent) og Løvenskiold–Vækerø AS (46 prosent).

Firmaet satte i oktober 2013 i drift landets og Skandinavias mest moderne sagbruk i Åmli i Aust-Agder. Dette er et helautomatisk sagbruk, der det er investert over 100 millioner kroner. Firmaets avdeling Nidarå på Simonstad i Åmli består av sagbruk, høvleri, beiseanlegg, fingerskjøtingsanlegg samt impergnering og en omfattende videreforedling av alle tømmerstokkens ressurser, også sagflis og bark.

Historikk 

1977: Kjøp av Enge Fabrikker AS. Dette selskapet ble senere innfusjonert og ble drevet som avdeling av Bergene Holm Kvelde AS. Betydelige investeringer ble foretatt.

1979: Kjøp av 45% av K/S Neslandsvatn Trelast AS, som ble drevet sammen med H. A. Hellenæs AS. Dette delforsynte høvleriet på Kvelde og Enge med råstoff.

1985: Kjøp av Nidarå Trelast, Arendal Trelastlager og AS Stathelle Trelast fra Norske Skog. Disse driftsenhetene ble organisert som egne datterselskaper.

1987: Start av byggevareforretning i Stavern, som avdeling av Bergene Holm AS.

1987: Kjøp av Lumber Finers konkursbo. Finerfabrikken ble organisert som avdeling av Nidarå Trelast AS.

1988: Utskilling av Stavern Byggsenter AS som eget datterselskap. Produksjonen i Bergene Holm AS ble utskilt som egen driftsenhet: Bergene Holm Trelast AS. Bergene Holm AS ble etter dette et rent holding- og eiendomsselskap.

1988: Kjøp av tre trelastbruk fra Telemark Treimpregnering AS. Disse ble organisert i et nytt datterselskap, Telemark Trelast AS.

1988: Fusjonering av de tre byggevareforretningene Stavern Byggsenter AS, AS Stathelle Trelast og Arendal Trelastlager AS til Bergene Holm Handel AS.

1988: Felles råstofforsyning etablert gjennom Virkesselskapet AS, et 100% eiet datterselskap som forestod forhandlinger, innkjøp, transport og lagerhold av konsernets tømmerbehov.

1989: Brann med skade for 120 mill. kroner ved Nidarå Trelast AS. Ødelagte avdelinger bygget opp igjen.

1990: De tre trelastproduksjonsselskapene Nidarå Trelast AS, Bergene Holm AS og Telemark Trelast AS ble fusjonert under navnet Bergene Holm Trelast AS. Selskapets aksjekapital var kr. 15.500.000, 100% eiet av Bergene Holm AS. Adm. direktør for både morselskap og Bergene Holm Trelast AS: Reidar Bergene Holm. Selskapets hovedkontor lå i Larvik.

Investeringen i finerfabrikken Lumber i Kristiansand var ikke gunstig, og fabrikken ble nedlagt våren 1990, for deretter å bli demontert og solgt til Tyrkia.
Samme år ble sagbruket i Kvelde (opprinnelsen) lagt ned, som en følge av dårlig lønnsomhet, urimelige investeringsbehov og tømmermangel.
De resterende 50% av Neslandsvatn Trelast AS ble ervervet fra H. A. Hellenæs AS, og virksomheten ble lagt inn som avdeling i Bergene Holm Trelast AS. Komplementarselskapet Neslandsvatn Trelast AS ble også ervervet og skiftet navn til Bergene Holm Transport AS.

1991: Driften ved Bergene Holm Handel AS' avdeling i Stavern var så ulønnsom at virksomheten ble overdratt til de ansatte 1. april 1991.

1992: Etter forhandlinger med de ansatte ved Bergene Holm Handel AS avdeling i Stathelle om overtagelse av avdelingen, ble denne lagt ned 1. april 1992.

1992: Bergene Holm AS fusjonerte med datterselskapene pr. 2. januar 1992.

1992: Sagbruksvirksomheten på Neslandsvatn stoppet. Tilsvarende ble sagbruket i Seljord stanset, mens det ble satset på høvleri og impregnering.

1994: Innfusjonering av Fritzøe Tre AS og H.A. Hellenæs AS. Selskapet fikk med dette en ny aksjonær, Laagen Skogindustrier AS (senere Larvik Tre AS), som eier 29,86 % av den samlede aksjekapital på kr. 3.850.000. Det øvrige eies av de fire opprinnelige aksjonærene. Hovedkontoret flyttes fra Larvik sentrum til Amundrød.

1995: Sagbruket i Treungen stanses, og produksjonen overføres til BH Nidarå. Sagbrukene på Amundrød og i Siljan stanses tilsvarende, og produksjonen overføres til BH Fritzøe. Høvleriet på Lågen nedlegges, og produksjonen overføres til BH Hellenæs. Takstolfabrikken i Kvelde nedlegges, og produksjonen overføres til BH Hellenæs.

1995: Nytt høvleri og fingerskjøtingsanlegg på BH Hellenæs.

1996: Nytt fyrhus og 12 tørkekamre bygges på BH Hellenæs.

1997: Bergene Holm Handel AS i Arendal selges.

1997: Anlegget til Vinje Sag og Høvleri AS overtas (BH Vinje). Nytt høvleri bygges og samkjøres med produksjonen i Seljord.

1997: Nytt sagbruk og råsorteringsanlegg bygges på Hellenæs, og all trelastvirksomhet på Fritzøe samles på BH Hellenæs.

1997: 100% av aksjene i Nes Trelastbruk AS, Vefsn, kjøpes fra ansatte, private investorer og Vefsn kommune.

1997: Sagbruket i Vinje stanses for godt.

1998: Tømmerterminalen ved Farris flyttes til BH Hellenæs.

2003: Kjøp av Brdr. Olsen Trevarefabrikk AS og datterselskapet Yggdrasil Trelister AS og blir totalleverandør av listverk.

2004: Fusjon mellom Bergene Holm AS og trelastvirksomheten i Løvenskiold–Vækerø AS med avdelinger i Bærum og Grue.

2005: Kjøp av NorPellets AS. Kjøp av Ringebu Sag & Høvleri AS. Kjøp av Emil Fjeld AS.

2011: Kjøp av Haslestad Bruk AS, Hof i Vestfold.

2013: Åpning av nytt helautomatisk sagbruk i Åmli. Investering: Mer enn 100 millioner kroner.

Referanser

Eksterne lenker 
 Bergene Holms offisielle nettsted

Norske industriselskaper
Etableringer i 1946
Næringsliv i Larvik